पूर्व चैंपियन और चौथी वरीयता प्राप्त वावरिका भी तीसरे दौर में पहुंच गए हैं। वावरिका ने अमेरिका के स्टीव जॉनसन को एक घंटे 51 मिनट में 6-3, 6-4, 6-4 से हराया। वावरिका अगले दौर में सर्बिया के विक्टर ट्रोएकी से भिड़ेंगे। ट्रोएकी ने दूसरे दौर में इटली के पाओलो लौरेंजी को तीन घंटे 47 मिनट में 6-3, 1-6, 7-6,3-6, 6-3 से हराया। एशिया की चुनौती संभाल रहे और पांचवीं वरीयता प्राप्त जापान के केई निशिकारी ने फ्रांस के जेरेमी चार्डी को 6-3, 6-4, 6-3 से ध्वस्त कर तीसरे दौर में जगह बनाई जहां उनका मुकाबला स्लोवाकिया के लुकास लेको से होगा। सेरेना की बड़ी बहन और 13 वीं सीड वीनस विलियम्स ने स्विटजरलैंड की स्टेफनी वोगेले को 6-3, 6-2 से हराकर तीसरे दौर में जगह बनाई जहां उनके सामने चीनी खिलाड़ी डुआन यिंगयिग की चुनौती होगी। सातवीं वरीयता प्राप्त स्पेन की गरबाइन मुगुरुजा ने अमेरिका की सामंता क्राफोर्ड को 7-5, 6-4 से, आठवीं सीड रूस की स्वेतलाना कुजनेत्सोवा ने अमेरिका की जैमी फोर्लिस को 6-2, 6-1 से, सर्बिया की येलेना यांकोविच ने जर्मनी की जूलिया जार्जिस को 6-3, 6-4 से और कनाडा की युजिनी बुकार्ड ने चीन की शुई पेंग को 7-5, 6-2 को हराकर तीसरे दौर में जगह बनाई।